Ameerika Ühendriikide kosmoseagentuuri (NASA) robotuurija Phoenix maandus edukalt meie naaberplaneedi pinnale ning saatis Maale oma esimesed fotod Punasest Planeedist.  Uurimissond Phoenix maandus pärast 680 miljoni kilomeetri pikkust kosmoselendu Marsi põhjapoolkera piirkonnas, kus võib teadlaste hinnangul pinna all leiduda jääd, mille leidmiseks alustab Phoenix puurimistöid juba lähimate päevade jooksul.  Ekspertide kinnitusel olid kõige kriitilisemad just nimelt viimased seitse minutit  robotuurija 10 kuud väldanud lennust, sest Phoenixil tuli üle elada kiirusega ligikaudu 21.000 km/h Marsi hõredasse atmosfääri sisenemine, avada langevari, aeglustada järsult kiirust täpselt õigel hetkel sisse lülitatud mootorite abiga ning maanduda viimaks kolmele jalale.  Maale jõudnud fotodelt said NASA missioonijuhid lõpliku kinnituse, et sond maandus edukalt planeeritud piirkonnas kolmele jalale ning selle päikesepaneelid on avanenud (ilma nendeta saanuks sondi akud tühjaks juba 34 tundi pärast  maandumist).  Phoenixi maandumine sujus peaaegu perfektselt ning robotuurija on Marsi pinna suhtes vaid 0.25° kaldes.  Ainsaks märkimist väärivaks kõrvalekaldeks maandumise käigus oli NASA ekspertide sõnul see, et Phoenixi langevari avanes 6,5 sekundit planeeritust hiljem, mistõttu sond maandus varem paika pandud kohast umbes 25 kilomeetrit eemal, ent siiski kindlalt "maandumiskanali" piires.  Phoenixi missioon kestab kolm kuud ning selle aja jooksul viib sond läbi puurimistöid ja tõstab kogutavad  pinnaseproovid keemilise analüüsi läbiviimiseks oma pardale.  Teadlased on üsna veendunud, et Phoenix suudab tungida jääkihini, kuna Marsi ümber tiirlevate kosmoselaevade uuringud on näidanud, et tõenäoliselt paikneb jää mõnes kohas vaid kuni 10 cm sügavusel.  Lisaks veejälgedele suudab Phoenix kindlaks teha ka orgaaniliste jälgede olemasolu võetud proovides ehk siis välja selgitada, kas antud Marsi piirkonnas võis kunagi leiduda elu.    Vaata ka: